Ihmiskunnan ilmakehään puskemien hiilidioksidipäästöjen toivottiin jo saavuttaneen huippunsa. Tämän vuoden lukemat kielivät toista, raportoi Global Carbon Project. Kyseessä on tutkijoiden kansainvälinen yhteistyöhanke, joka seuraa päästöjä ja laskee ilmakehän hiilitasetta.

Vuosina 2014–2016 hiilidioksidipäästöt pysyivät käytännössä samalla tasolla, vaikka maailmantalous kasvoi. Kehitystä ajoi Yhdysvaltojen ja Kiinan vähentynyt kivihiilen käyttö, energiatehokkuuden paraneminen sekä uusiutuvien energialähteidän käytön lisääminen ympäri maailmaa.

Nyt tilanne on taas keikahtanut mustempaan suuntaan, toteaa professori Corinne Le Quéré Itä-Anglian yliopistosta tiedotteessa.

”Maailmanlaajuiset hiilidioksidipäästöt näyttävät olevan taas kerran vahvasti nousussa kolmen vuoden vakauden jälkeen. Tämä on iso pettymys.”

Fossiilisten polttoaineiden käyttö on lisääntynyt kahdella prosentilla vuoteen 2016 verrattuna, tutkijat kertovat. Yhteensä fossiilisten polttoaineiden arvioidaan aiheuttavan 37 miljardin tonnin hiilidioksidipäästöt vuoden 2017 aikana.

Paluu kasvu-uralle johtuu suurelta osin Kiinan lisääntyneestä fossiilisen polttoaineiden kulutuksesta.

Siellä fosiilisten polttoaineiden aiheuttamien hiilidioksidipäästöjen ennustetaan nousevan tänä vuonna 3,5 prosenttia kahden miinusmerkkisen vuoden jälkeen, tutkijat kertovat. Kivihiilen käyttö on kasvanut Kiinassa kolme, öljyn viisi ja maakaasun peräti 12 prosenttia.

Intian hiilidioksidipäästöjen kasvuksi arvioidaan kaksi prosenttia, mikä on onneksi reippaasti vähemmän kuin sen noin kuuden prosentin vuosikasvu kymmenen viime vuoden aikana.

Sen sijaan Yhdysvaltain hiilidioksipäästöjen lasketaan vähenevän 0,4 prosenttia tänä vuonna. Se on kuitenkin vähemmän kuin viime vuosikymmenen keskiarvo, 1,2 prosentin vähennys vuodessa. Muutos johtuu kivihiilen käytön lisääntymisestä.

EU:n päästöjen odotetaan kutistuvat tänä vuonna 0,2 prosentilla. Tahti on hidastunut, sillä kymmenen viime vuoden aikana vähennys on ollut keskimäärin 2,2 prosenttia vuodessa.

Madonluvut luettiin 13.11 samanaikaisesti Nature Climate Change, Environmental Research Letters and Earth System Science Data Discussions -lehdissä.

Myöskään lähitulevaisuudessa ei näy käännettä parempaan.

”Useat tekijät viittaavat siihen, että hiilidioksidipäästöjen kasvu jatkuu vuonna 2018”, sanoo Global Carbon Project –tutkijaryhmään kuulunut Robert Jackson Stanfordon yliopistosta.

”Maailmantalous elpyy hitaasti. Kun bruttokansantuote nousee, tuotamme enemmän kulutustavaroita, mikä taas aiheuttaa enemmän päästöjä.”

Tilanne on karu, vahvistaa myös Corinne Le Quéré.

”Kaikesta ihmisten toiminnasta aiheutuvat päästöt yltävät nyt 41 miljardiin tonniin. Aika on loppumassa, jos lämpeneminen halutaan pitää alle kahdessa asteessa, saati sitten alle 1,5 asteessa.”

Vuoden 2017 hiilidioksiditasetta ruoti 76 tutkijaa 57 tutkimuslaitoksesta 15 eri maassa. Nyt julkistetut laskelmat luovat toivottavasti painetta Bonnissa meneillään olevan YK:n ilmastokokouksen neuvotteluihin, tutkijat toivovat.

Uusiutuvien energianlähteiden lisääntyvä käyttö ja energiatehokkuuden paraneminen antaa edelleen aihetta optimismiin, Robert Jackson korostaa.

Vuonna 2016 uusiutuvien energioiden käyttö lisääntyi 14 prosenttia. Vuonna 2017 päästään todennäköisesti vielä suurempaan lukuun.